**Likumprojekta “Grozījumi Ceļu satiksmes likumā”  
sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | 1. Likumprojekts “Grozījumi Ceļu satiksmes likumā” (turpmāk – likumprojekts) izstrādāts, lai pārņemtu Eiropas Parlamenta un Padomes 2019. gada 23. oktobra Direktīvas (ES) 2019/1936, ar ko groza Direktīvu 2008/96/EK par ceļu infrastruktūras drošības pārvaldību (turpmāk – Direktīva 2019/1936) prasības attiecība uz ceļu infrastruktūras drošības pārvaldības procedūrām. 2. Likumprojekts izstrādāts, lai vienkāršotu satiksmes organizācijas ieceru saskaņošanas kārtību. Vienlaikus tiks novērsta situācija, ka VSIA “Latvijas Valsts ceļi” veic tai neraksturīgas funkcijas. Savukārt pašvaldībām netiks noteiktas jaunas neraksturīgas funkcijas, jo līdzīgu jautājumu risināšana jau šobrīd ir pašvaldības kompetencē, vērtējot gan ar pašvaldības teritorijas izmantošanu, plānošanu saistītus jautājumus, gan arī saskaņojot būvniecības ieceres. 3. Likumprojekts izstrādāts arī nolūkā optimizēt darbu, ieviešot jaunu e-pakalpojumu, kas saistīts ar caurlaižu izsniegšanu pasta komersantu un institūciju transportlīdzekļiem, ar kuriem nogādā pasta sūtījumus, un atteiktos no caurlaižu izsniegšanas papīra formātā, samazinot ar to saistīto administratīvo slogu.   Likumprojekts stāsies spēkā Oficiālo publikāciju un tiesiskās informācijas likumā noteiktajā kārtībā. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | 1. Eiropas Parlamenta un Padomes 2019. gada 23. oktobra Direktīva (ES) 2019/1936, ar ko groza Direktīvu 2008/96/EK par ceļu infrastruktūras drošības pārvaldību (turpmāk – Direktīva 2019/1936).  2. Satiksmes ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Likumprojekts paredz noteikt pienākumu ceļu pārvaldītajiem veikt šādas Direktīvā 2019/1936 noteiktās ceļu infrastruktūras drošības pārvaldības procedūras, kuras šobrīd nav Latvijas normatīvajos aktos – ceļu satiksmes drošības ietekmes novērtējumu, ceļu satiksmes drošības inspekciju un tīkla mēroga ceļu satiksmes drošības novērtējumu. Likumprojekts arī paredz, ka Ministru kabinets noteiks iepriekšminēto ceļu satiksmes drošības pārvaldības procedūru veikšanas kārtību.   Lai arī šobrīd Latvijas normatīvajos aktos nav ceļu drošības inspekciju veikšanas kārtība, VSIA “Latvijas Valsts ceļi” jau šobrīd visiem valsts galvenajiem autoceļiem veic ceļu satiksmes drošības inspekcijas pamatojoties uz likuma “Par autoceļiem” 7. panta trešajā daļā noteikto, ka Satiksmes ministrija deleģē ceļu satiksmes organizācijas uzraudzību sabiedrībai ar ierobežotu atbildību “Latvijas Valsts ceļi” saskaņā ar deleģēšanas līgumu. Pirmo reizi ceļu satiksmes drošības inspekcijas VSIA “Latvijas Valsts ceļi” daļai valsts galveno autoceļu veica 2013. gadā un kopš tā laika ceļu satiksmes drošības inspekcijas tiek veiktas vienu reizi četros gados katram valsts galvenajam autoceļam. Ņemot vērā, ka VSIA “Latvijas Valsts ceļi” jau šobrīd veic ceļu satiksmes drošības inspekcijas, šai normai nav ietekmes uz valsts budžetu.  Atbilstoši Eiropas Parlamenta un Padomes 2008. gada 19. novembra direktīvas 2008/96/EK par ceļu infrastruktūras drošības pārvaldību (turpmāk – Direktīva 2008/96/EK) 2. panta 9. punktam ceļu satiksmes drošības ietekmes novērtējums ir jauna ceļu infrastruktūras vai būtisks esošā ceļu tīkla izmaiņu projekts, kas ietekmē satiksmes plūsmu. Savukārt atbilstoši Direktīvas 2008/96/EK 3. panta 2. punktam ceļu satiksmes drošības novērtējumu veic sākotnējās plānošanas posmā, pirms infrastruktūras projekts tiek apstiprināts. Latvijā jaunu ceļu infrastruktūras vai būtisku esošā ceļu tīkla izmaiņu projekta īstenošana, kas ir Direktīvas 2019/1936 tvērumā, praktiski nenotiek. Laika posmā no 2021. līdz 2024. gadam netiek plānota neviena šāda projekta īstenošana, tādejādi šādai normai nav ietekmes uz valsts budžetu.  “Tīkla mēroga ceļu satiksmes drošības novērtējums” ir jauna Direktīvas 2019/1936 uz risku balstīta, proaktīva ceļu infrastruktūras drošības pārvaldības procedūra, kas aizstāj pašreizējo Direktīvas 2008/96/EK procedūru “ceļu posmu klasificēšana, kuros bieži notiek ceļu satiksmes negadījumi”, kas pēc savas būtības ir reaktīva. Kārtību, kādā klasificē ceļu posmus, kuros bieži notiek ceļu satiksmes negadījumi, un ceļu tīkla drošību Eiropas ceļu tīklā šobrīd nosaka Ministru kabineta 2021. gada 28. decembra noteikumi Nr.1240 “Kārtību, kādā klasificē ceļu posmus, kuros bieži notiek ceļu satiksmes negadījumi”. Ņemot vērā, ka procedūra “tīkla mēroga ceļ satiksmes drošības novērtējums” aizstāj procedūru “ceļu posmu klasificēšana, kuros bieži notiek ceļu satiksmes negadījumi”, šī norma nerada papildus izdevumus valsts budžetam.  Likumprojekts paredz pārņemt Direktīvas 2019/1936 “mazaizsargātais ceļu satiksmes dalībnieks” un Direktīvas 2008/96/EK “ceļu satiksmes drošības ietekmes novērtējuma” definīcijas.  Likumprojekts paredz noteikt ceļu pārvaldītajam pienākumu, īstenojot ceļu infrastruktūras drošības pārvaldības procedūras – ceļu drošības auditu, tīkla mēroga ceļu satiksmes drošības ietekmes novērtējumu, ceļu drošības inspekciju, ka tiek ņemtas vērā mazaizsargāto ceļu satiksmes dalībnieku vajadzības.  Likumprojekts paredz papildināt Ceļu satiksmes likumu ar informatīvo atsauci uz Direktīvu 2019/1936 un Direktīva 2008/96/EK. Ir paredzēts iekļaut informatīvo atsauci uz Direktīvu 200/96/EK, jo šobrīd Ceļu satiksmes likumā ir ietvertas šīs Direktīvas normas, taču nav informatīvās atsauces uz to.   1. Ceļa zīmes ir īpaša veida administratīvie akti, kas ietver vispārēju rīkojumu[[1]](#footnote-2), tās regulē nenoteikta skaita satiksmes dalībnieku rīcību nenoteikta skaita gadījumos. Atbilstoši Administratīvā procesa likuma 1. panta trešajai daļai šāda veida administratīvie akti tiek dēvēti par vispārīgajiem administratīvajiem aktiem – lēmumiem, kurus likumā paredzētajos gadījumos iestāde izdod attiecībā uz individuāli nenoteiktu personu loku, kas atrodas konkrētos un identificējamos apstākļos.   Viena no administratīvā akta pazīmēm ir tā, ka to izdod iestāde. Ceļa zīmju gadījumā par administratīvā akta izdevēju atzīstama iestāde, kura uzrauga satiksmes organizāciju un tās tehnisko līdzekļu izvietojumu, kā arī saskaņo šo līdzekļu izvietošanu, uzstādīšanu un noņemšanu. Ceļu satiksmes likuma 4. panta astotajā daļā paredzēts, ka satiksmes organizāciju un tās tehnisko līdzekļu izvietojuma atbilstību Latvijā obligāti piemērojamo standartu un citu normatīvu prasībām uzrauga VAS “Latvijas Valsts ceļi” (turpmāk – LVC).  Saskaņā ar Ceļu satiksmes likuma 38. panta otro daļu satiksmes organizācijas tehnisko līdzekļu izvietošanu, uzstādīšanu un noņemšanu veic ceļa pārvaldītājs atbilstoši saskaņotai projekta dokumentācijai vai saskaņojot ar LVC, turklāt minētais saskaņojums attiecas uz uzstādīt paredzētā ceļu satiksmes organizācijas tehniskā līdzekļa atbilstību standartiem ceļu satiksmes drošības jomā.  Tomēr, ņemot vērā līdzšinējo tiesu praksi, LVC, pieņemot lēmumu par satiksmes organizācijas tehnisko līdzekļu uzstādīšanu vai noņemšanu, faktiski ir jāizvērtē ievērojami plašāku jautājumu loku (kas nav LVC kompetence), nekā tikai atbilstību standartiem ceļu satiksmes drošības jomā, jo normatīvajos aktos nav noteikta neviena cita institūcija, kas izvērtē citus ar satiksmes organizācijas tehnisko līdzekļu uzstādīšanu vai noņemšanu saistītos jautājumus un pieņem attiecīgus lēmumus.  Kā būtiskākie problēmjautājumi, kurus lēmuma pieņemšanas gadījumā jāizvērtē LVC, minami kopīpašnieku strīdi par tiesībām rīkoties ar nekustamo īpašumu vai tā daļu, īpašnieku tiesības noteikt īpašuma lietošanas kārtību dalītā īpašuma gadījumā, nekustamā īpašuma apsaimniekotāja tiesības noteikt īpašuma lietošanas kārtību. Vienlaikus praksē bijuši gadījumi, kad satiksmes organizācijas tehnisko līdzekļu uzstādīšanas vai noņemšanas iecere jāvērtē kontekstā ar teritorijas izmantošanu, piemēram, nesakārtotu ceļa servitūtu gadījumā pastāv risks ar ceļa zīmju izvietošanu traucēt piekļuvi blakus esošiem īpašumiem, vai arī jāvērtē pašvaldības iedzīvotāju iebildumi pret pašvaldības izvēlēto satiksmes organizācijas veidu publiskajās teritorijās.  Ceļu satiksmes likums neparedz atšķirīgu kārtību ceļa zīmju izvietošanai publiskā vai privātā teritorijā. Saskaņā ar Ceļu satiksmes likuma 1. pantu ceļš ir jebkura satiksmei izbūvēta teritorija, ceļu satiksme ir attiecības, kas rodas, pārvietojoties pa ceļiem ar transportlīdzekļiem vai bez tiem, bet ceļu satiksmes dalībnieks ir jebkura persona, kas atrodas uz ceļa vai tieši piedalās ceļu satiksmē. Līdz ar to ceļa zīmju saskaņošanas kārtība vienlīdz attiecas uz publiskām un privātām personām un teritorijām.  Tādējādi LVC lēmumi, ar kuriem tiek saskaņota vai atteikta ceļu satiksmes organizācijas tehnisko līdzekļu (ceļa zīmju) izvietošana, neatkarīgi no to izvietošanas publiskā vai privātā teritorijā, ir apstrīdami un pārsūdzami administratīvā procesa kārtībā. Līdz ar to LVC, pretēji Ceļu satiksmes likumā noteiktajai kompetencei, jāiesaistās tai neraksturīgu, privāttiesisku, ar teritorijas plānošanu saistītu jautājumu risināšanā un lēmumu pieņemšanā.  Saskaņā ar Ceļu satiksmes likuma 6. panta pirmās daļas 2. punktu satiksmes organizēšana ir ceļa pārvaldītāja pienākums. Savukārt ceļa pārvaldītājs atbilstoši šā likuma 1. panta 2. punktam ir īpašnieks vai cita fiziskā vai juridiskā persona, kurai attiecīgais ceļš nodots pārvaldījumā (pārziņā). Ceļa zīmes uzstādīšana vispirms ir tieši ceļa pārvaldītāja lēmums.  Saskaņā ar likuma “Par pašvaldībām” 15. panta 2. un 13. punktu pašvaldības autonomās funkcijas ir gādāt par savas administratīvās teritorijas labiekārtošanu un saskaņā ar attiecīgās pašvaldības teritorijas plānojumu noteikt zemes izmantošanas un apbūves kārtību, tomēr šobrīd pašvaldības nekādā veidā nepiedalās saskaņošanas procesā, kas saistīts ar satiksmes organizācijas tehnisko līdzekļu uzstādīšanu vai noņemšanu tās administratīvajā teritorijā. Līdz ar to Ceļu satiksmes likuma 38. pants ierobežo pašvaldību tiesības efektīvi plānot satiksmes organizāciju, transportlīdzekļu stāvvietu skaitu un izvietojumu utml. tās administratīvajā teritorijā.  Ievērojot minēto, 3., 4. un 7. priekšlikums paredz Ceļu satiksmes likumā grozīt 4. panta astoto daļu un papildināt ar 10 daļu un 38.panta pirmo daļu un otro daļu, nosakot, ka vispārīgā gadījumā satiksmes organizācijas tehniskos līdzekļus uzstāda vai noņem atbilstoši būvprojektam (tajā ietvertajiem satiksmes organizācijas risinājumiem), bet gadījumā, ja nav nepieciešams izstrādāt būvprojektu, tad satiksmes organizācijas tehniskos līdzekļu uzstāda vai noņem:  1) ceļa pārvaldītājs uz valsts ceļiem un pašvaldības ceļiem (saskaņojot ar LVC atbilstību normatīvajiem aktiem un standartiem satiksmes drošības jomā);  2) publiskas persona un privātpersona uz komersantu vai māju ceļiem, kā arī privātpersonas īpašumā esošās teritorijās (saskaņojot ar pašvaldību paredzētās ieceres izvietot satiksmes organizācijas tehniskos līdzekļus (satiksmes organizācijas shēmas) atbilstību normatīvajiem aktiem un standartiem satiksmes drošības jomā, kā arī teritorijas izmantošanas un plānošanas regulējumam).  Tādējādi tiks vienkāršota satiksmes organizācijas ieceru saskaņošanas kārtība. Vienlaikus tiks novērsta situācija, ka LVC veic tai neraksturīgas funkcijas. Savukārt pašvaldībām netiks noteiktas jaunas, neraksturīgas funkcijas, jo līdzīgu jautājumu risināšana jau šobrīd ir pašvaldības kompetencē, vērtējot gan ar pašvaldības teritorijas izmantošanu, plānošanu saistītus jautājumus, gan arī saskaņojot būvniecības ieceres.   1. Ceļu satiksmes likuma 45.panta otrā daļa 1.punktā ir noteikts, ka atsevišķos gadījumos ar Ministru kabineta noteiktajā kārtībā izsniegtām caurlaidēm pasta komersantu transportlīdzekļiem un tādiem Saeimas, Valsts prezidenta kancelejas, Valsts kancelejas, ministriju, Augstākās tiesas un Ģenerālprokuratūras transportlīdzekļiem, ar kuriem nogādā pasta sūtījumus, pildot attiecīgo uzdevumu, ir tiesības neievērot apstāšanās noteikumus un stāvēšanas noteikumus uz laiku līdz 30 minūtēm, blakus caurlaidei novietojot informāciju par laiku, kad transportlīdzeklis attiecīgajā vietā apturēts, kā arī ceļa zīmju "Braukt aizliegts", "Mehāniskajiem transportlīdzekļiem braukt aizliegts" un "Kravas automobiļiem braukt aizliegts" prasības.   Ceļu satiksmes likuma 45.panta otrā daļa 2.punktā ir noteikts, ka atsevišķos gadījumos ar Ministru kabineta noteiktajā kārtībā izsniegtām caurlaidēm transportlīdzekļiem, ar kuriem veic inkasāciju, pildot attiecīgo uzdevumu, ir tiesības neievērot apstāšanās un stāvēšanas noteikumus, kā arī ceļa zīmju "Braukt aizliegts", "Mehāniskajiem transportlīdzekļiem braukt aizliegts" un "Kravas automobiļiem braukt aizliegts" prasības.  Pamatojoties uz Ceļu satiksmes likuma 45.panta otro prim daļu, tika izdoti Ministru kabineta 2016.gada 22.novembra noteikumi Nr.738 “Noteikumi par caurlaidēm, kas dod tiesības transportlīdzekļu vadītājiem darba uzdevumu pildīšanas laikā neievērot atsevišķas ceļu satiksmes noteikumu prasības” (turpmāk – Noteikumi Nr.738).  Saskaņā ar Noteikumu Nr.738 2.punktu Satiksmes ministrija caurlaides izsniedz pasta komersantu reģistrā reģistrēta pasta komersanta (turpmāk – pasta komersants) īpašumā vai turējumā reģistrētam transportlīdzeklim, kuru izmanto pasta pakalpojumu sniegšanai (turpmāk – pasta komersanta transportlīdzeklis), universālā pasta pakalpojuma sniedzēja īpašumā vai turējumā reģistrētam transportlīdzeklim (turpmāk – universālā pasta pakalpojuma sniedzēja transportlīdzeklis), kuru izmanto universālā pasta pakalpojuma sniegšanai, kā arī Saeimas, Valsts prezidenta Kancelejas, Valsts kancelejas, Augstākās tiesas, Ģenerālprokuratūras un ministrijas (turpmāk – institūcija) īpašumā vai turējumā reģistrētam transportlīdzeklim (turpmāk – institūcijas transportlīdzeklis), ar kuru nogādā šo institūciju dokumentus.  Saskaņā ar Noteikumu Nr.738 3.punktu Valsts policija caurlaides izsniedz apsardzes komersanta vai kredītiestādes iekšējās drošības dienesta (turpmāk – inkasents) īpašumā vai turējumā reģistrētam transportlīdzeklim (turpmāk – inkasācijas apsardzes transportlīdzeklis).  Pamatojoties un Noteikumos Nr.738 noteikto, Satiksmes ministrija un Valsts policija katram kalendārajam gadam veic papīra caurlaižu pasūtīšanu atbilstoši noteiktajiem paraugiem. Pasta komersantu un institūciju transportlīdzekļu caurlaižu vizuālais izskats atšķiras no universālā pasta pakalpojuma sniedzēja transportlīdzekļu caurlaidēm (krāsa: zaļa - oranža), kā arī atšķiras no inkasācijas apsardzes transportlīdzekļu caurlaidēm (krāsa: zila).  Caurlaižu izsniegšanas un kontroles procesā iesaistītās institūcijas (Satiksmes ministrija, Iekšlietu ministrija, Sabiedrisko pakalpojumu regulēšanas komisija, Valsts policija, pašvaldību ministrija un VAS “Ceļu satiksmes drošības direkcija”), savstarpēji vienojas par risinājumiem digitālo caurlaižu izsniegšanai, atteicoties no papīra formāta, un ieviešot e-pakalpojumu caurlaižu pieteikšanai un izsniegšanai VAS “Ceļu satiksmes drošības direkcija” (turpmāk – CSDD) sistēmā, tādējādi jāizslēdz atsauce uz caurlaides esamību papīra formātā.  Jauna e-pakalpojuma izstrāde tiks veikta CSDD budžeta ietvaros.  Ievērojot iepriekš minēto, nepieciešams Ceļu satiksmes likumā izslēgt atsauci uz papīra caurlaides izmantošanu.  Ņemot vērā, ka CSDD jaunā e-pakalpojuma ieviešana būs saistīta ar noteiktiem izdevumiem, kā arī to, ka caurlaides galvenokārt paredzētas komersantu transportlīdzekļiem, kuri tiek izmantoti saimnieciskās darbības veikšanā, ir nepieciešams noteikt arī pakalpojuma maksu par caurlaides atzīmes izdarīšanu. Caurlaides pasta komersantu transportlīdzekļiem tiks izsniegtas saskaņā ar Ministru kabinetā noteikto CSDD publisko maksas pakalpojumu cenrādi.  Ievērojot, ka caurlaides saskaņā ar Noteikumu Nr.738 5.punktu izsniedz kalendāra gadam, un tās ir derīgas līdz kalendāra gada beigām, jaunu kārtību lietderīgi piemērot sākot no jauna kalendāra gada – 2022.gada 1.janvāra. Šajā gadā izsniegtajām papīra caurlaidēm derīguma termiņš ir 2021.gada 31.decembris.  Lai novērstu regulējuma pārrāvumu, ja tehniskie risinājumi e-pakalpojuma ieviešanai no 2022.gada kādu iemeslu dēļ vēl netiks nodrošināti, likumprojekts paredz pārejas noteikumus, nosakot, ka caurlaides, kas izsniegtas pasta komersantu transportlīdzekļiem un institūciju transportlīdzekļiem saskaņā ar Noteikumos Nr.738 noteikto, ir derīgas līdz 2022.gada 1.aprīlim.  Ņemot vērā, ka šobrīd notiek darbs pie licenču un sertifikātu reģistru uzturēšanas pilnveidošanas, kuru plānots pabeigt 2022.gada pirmajā pusgadā, un šiem subjektiem caurlaide 2022.gadam tiks izsniegtas papīra formāta, likumprojekts ietver pārejas noteikumus, kas paredz maksu par inkasentiem izsniegtajām caurlaidēm piemērot no 2023.gada 1.janvāra. |
| 3. | Projekta izstrādē iesaistītās institūcijas un publiskas personas kapitālsabiedrības | 1. Satiksmes ministrija, CSDD, VSIA “Latvijas Valsts ceļi”.  2. Satiksmes ministrija, VSIA “Latvijas Valsts ceļi”.  3. Satiksmes ministrija, CSDD, Valsts policija, SPRK. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | 1. Likumprojektā paredzētais regulējums ietekmēs ceļu pārvaldītājus.  2. Likumprojektā paredzētais regulējums ietekmēs VSIA “Latvijas Valsts ceļi” un pašvaldības.  3. Likumprojektā paredzētais tiesiskais regulējums ietekmēs pasta komersantus, universālā pasta pakalpojuma sniedzēju, inkasentus un institūcijas. |
| 2. | Tiesiskā regulējuma ietekme uz tautsaimniecību un administratīvo slogu | 1. Likumprojekts paredz jaunu pienākumu ceļu pārvaldītājiem, veikt ceļu infrastruktūras drošības pārvaldības procedūras, kuras šobrīd nav Latvijas normatīvajos aktos – ceļu satiksmes drošības ietekmes novērtējumu, ceļu satiksmes drošības inspekciju un tīkla mēroga ceļu satiksmes drošības novērtējumu. Administratīvais slogs paliek nemainīgs.  2. Likumprojekts paredz vienkāršot satiksmes organizācijas ieceru saskaņošanas kārtību. Administratīvais slogs samazināsies.  3. Likumprojekts paredz ieviest efektīvāku mehānismu caurlaižu izsniegšanā. Administratīvais slogs samazināsies. |
| 3. | Administratīvo izmaksu monetārs novērtējums | Likumprojekta tiesiskajam regulējumam nav ietekmes uz administratīvajām izmaksām. |
| 4. | Atbilstības izmaksu monetārs novērtējums | Likumprojekta tiesiskajam regulējumam nav ietekmes uz administratīvajām izmaksām. |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Likumprojekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | 1. Likumprojekts paredz, ka tiks izstrādāti jauni Ministru kabineta noteikumi, kas noteiks tīkla mēroga ceļu satiksmes drošības novērtējuma veikšanas kārtību, jauni Ministru kabineta noteikumi, kas noteiks ceļu drošības inspekcijas veikšanas kārtību, un jauni Ministru kabineta noteikumi, kas noteiks ceļu satiksmes drošības ietekmes novērtējuma veikšanas kārtību.  2. Likumprojekta grozījumiem par satiksmes organizācijas ieceru saskaņošanas kārtību nav ietekme uz spēkā esošo tiesību normu sistēmu.  3. Likumprojekts paredz grozīt tiesību normu, kura ietver atsauci uz Ministru kabineta izdotajiem noteikumiem.  Ievērojot, ka Noteikumos Nr.738 noteiktā kārtība šobrīd paredz procedūras caurlaižu izsniegšanai papīra formā, būs jāizstrādā grozījumi Noteikumos Nr.738, lai tajos noteiktu citu caurlaižu pieprasīšanas, sagatavošanas, izsniegšanas un kontroles modeli, proti, ir paredzēts izveidot jaunu e-pakalpojumu CSDD sistēmā, kurā pasta komersanti un institūcijas patstāvīgi veiktu ar caurlaižu saņemšanu saistītās darbības.  Ņemot vērā plānoto grozījumu apjomu, iespējams, būs jāizstrādā jauni Ministru kabineta noteikumi, kas aizstās Noteikumus Nr.738.  Ievērojot, ka jauns e-pakalpojums tiks nodrošināts saskaņā ar Ministru kabinetā noteikto CSDD publisko maksas pakalpojumu cenrādi, būs nepieciešams veikt grozījumus Ministru kabineta 2013.gada 24.septembra noteikumos Nr.1000 “Valsts akciju sabiedrības "Ceļu satiksmes drošības direkcija" publisko maksas pakalpojumu cenrādis”. |
| 2. | Atbildīgā institūcija | Satiksmes ministrija. |
| 3. | Cita informācija | Nav. |

|  |  |  |
| --- | --- | --- |
| **V. Tiesību akta projekta atbilstība Latvijas Republikas starptautiskajām saistībām** | | |
| Likumprojekts šo jomu neskar | | |
| 1. | Saistības pret Eiropas Savienību | Eiropas Parlamenta un Padomes 2019. gada 23. oktobra Direktīvas (ES) 2019/1936, ar ko groza Direktīvu 2008/96/EK par ceļu infrastruktūras drošības pārvaldību [publicēta “Eiropas Savienības Oficiālajā Vēstnesī L 305, 26.11.2019.]. |
| 2. | Citas starptautiskās saistības | Projekts šo jomu neskar. |
| 3. | Cita informācija | Nav. |

|  |  |  |  |
| --- | --- | --- | --- |
| **1. tabula Tiesību akta projekta atbilstība ES tiesību aktiem** | | | |
| Attiecīgā ES tiesību akta datums, numurs un nosaukums | Eiropas Parlamenta un Padomes 2019. gada 23. oktobra Direktīvas (ES) 2019/1936, ar ko groza Direktīvu 2008/96/EK par ceļu infrastruktūras drošības pārvaldību [publicēta “Eiropas Savienības Oficiālajā Vēstnesī L 305, 26.11.2019.]. | | |
| A | B | C | D |
| Attiecīgā ES tiesību akta panta numurs (uzskaitot katru tiesību akta vienību – pantu, daļu, punktu, apakšpunktu) | Projekta vienība, kas pārņem vai ievieš katru šīs tabulas A ailē minēto ES tiesību akta vienību, vai tiesību akts, kur attiecīgā ES tiesību akta vienība pārņemta vai ieviesta | Informācija par to, vai šīs tabulas A ailē minētās ES tiesību akta vienības tiek pārņemtas vai ieviestas pilnībā vai daļēji. Ja attiecīgā ES tiesību akta vienība tiek pārņemta vai ieviesta daļēji, sniedz attiecīgu skaidrojumu, kā arī precīzi norāda, kad un kādā veidā ES tiesību akta vienība tiks pārņemta vai ieviesta pilnībā. Norāda institūciju, kas ir atbildīga par šo saistību izpildi pilnībā | Informācija par to, vai šīs tabulas B ailē minētās projekta vienības paredz stingrākas prasības nekā šīs tabulas A ailē minētās ES tiesību akta vienības. Ja projekts satur stingrākas prasības nekā attiecīgais ES tiesību akts, norāda pamatojumu un samērīgumu. Norāda iespējamās alternatīvas (t. sk. alternatīvas, kas neparedz tiesiskā regulējuma izstrādi) – kādos gadījumos būtu iespējams izvairīties no stingrāku prasību noteikšanas, nekā paredzēts attiecīgajos ES tiesību aktos |
| Direktīvas 2019/1936 1. panta 1. punkts (Direktīvas 2008/96/EK 1. panta 1. punkts) | Likumprojekta 2. un 3. pants | Grozījumi tiek veikti ietverot pārņemšanu pilnībā. | Neparedz stingrākas prasības. |
| Direktīvas 2019/1936 1. panta 2. punkta f) apakšpunkts (Direktīvas 2008/96/EK 2. panta 10. apakšpunkts) | Likumprojekta 1. pants | Grozījumi tiek veikti ietverot pārņemšanu pilnībā. | Neparedz stingrākas prasības. |
| Kā ir izmantota ES tiesību aktā paredzētā rīcības brīvība dalībvalstij pārņemt vai ieviest noteiktas ES tiesību akta normas? Kādēļ? | Projekts šo jomu neskar. | | |
| Saistības sniegt paziņojumu ES institūcijām un ES dalībvalstīm atbilstoši normatīvajiem aktiem, kas regulē informācijas sniegšanu par tehnisko noteikumu, valsts atbalsta piešķiršanas un finanšu noteikumu (attiecībā uz monetāro politiku) projektiem | Projekts šo jomu neskar. | | |
| Cita informācija | Pārējās Direktīvas 2019/1936 normas tiks pārņemtas ar grozījumiem Ministru kabineta 2008. gada 25. novembra noteikumos Nr. 972 “Ceļu drošības audita noteikumi” (VSS-588), grozījumiem Ministru kabineta 2007. gada 10. jūlija noteikumos Nr. 482 „Ceļu drošības auditoru sertificēšanas kārtība” (VSS-589), ar jauniem Ministru kabineta noteikumiem, kas noteiks tīkla mēroga ceļu satiksmes drošības novērtējuma veikšanas kārtību, jauniem Ministru kabineta noteikumiem, kas noteiks ceļu drošības inspekcijas veikšanas kārtību, un jauniem Ministru kabineta noteikumiem, kas noteiks ceļu satiksmes drošības ietekmes novērtējuma veikšanas kārtību. | | |
| **2. tabula**  **Ar tiesību akta projektu izpildītās vai uzņemtās saistības, kas izriet no starptautiskajiem tiesību aktiem vai starptautiskas institūcijas vai organizācijas dokumentiem.**  **Pasākumi šo saistību izpildei** | | | |
| Projekts šo jomu neskar. | | | |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Atbilstoši Ministru kabineta 2009. gada 25. augusta noteikumiem Nr. 970 „Sabiedrības līdzdalības kārtība attīstības plānošanas procesā” 7.4.1 apakšpunktam sabiedrībai tika dota iespēja rakstiski sniegt viedokli par likumprojektu tā izstrādes stadijā. |
| 2. | Sabiedrības līdzdalība projekta izstrādē | Par likumprojekta izstrādi tika informēti sabiedrības pārstāvji, ievietojot paziņojumu par līdzdalības iespējām tiesību akta izstrādes procesā Satiksmes ministrijas tīmekļa vietnē 2021. gada 4. augustā  https://www.sam.gov.lv/lv/izstrade-esosie-attistibas-planosanas-dokumenti-un-tiesibu-akti |
| 3. | Sabiedrības līdzdalības rezultāti | Tiks papildināts. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | 1. Ceļu pārvaldītāji (VSIA “Latvijas Valsts ceļi”, pašvaldības)  2. VSIA “Latvijas Valsts ceļi”, pašvaldības.  3. CSDD |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | 1. Pārvaldes funkcijas un uzdevumi netiek grozīti. Jaunas institūcijas nav nepieciešams izveidot, kā arī nav paredzēta esošo institūciju likvidācija vai reorganizācija. Likumprojekta izpilde tiks organizēta esošo cilvēkresursu ietvaros.  2. Pārvaldes funkcijas un uzdevumi netiek grozīti. Jaunas institūcijas nav nepieciešams izveidot, kā arī nav paredzēta esošo institūciju likvidācija vai reorganizācija. Likumprojekta izpilde tiks organizēta esošo cilvēkresursu ietvaros.  3. Likumprojekta prasību atbilstības kontroli turpinās veikt Valsts policija un pašvaldību policija.  Jaunu institūciju izveide, esošu institūciju likvidācija vai reorganizācija nav nepieciešama un nav paredzēta.  Likumprojekta izpilde tiks organizēta esošo cilvēkresursu ietvaros. |
| 3. | Cita informācija | Nav |

Satiksmes ministrs T.Linkaits

1. Augstākās tiesas Senāta Administratīvo lietu departamenta 2008. gada 7. marta lēmums lietā Nr. SKA‑213/2008 [↑](#footnote-ref-2)